ועדת הכספים, כנסת 18, פרוטוקול מספר 727, 2011-04-10 00:00

משה גפני: שלום, אני פותח את ישיבת הוועדה.

משה גפני: היות והנושא נדון בוועדה לפניות הציבור, אני ביקשתי מיו"ר הוועדה להציג מה היה בוועדה אצלו.

משה גפני: חה"כ מקלב, בבקשה.

אורי מקלב: הפנייה הזו הגיעה לוועדה לפניות הציבור בעקבות פנייה של נכים.

אורי מקלב: אחד מהפונים, יצחק הנאו, נמצא פה.

אורי מקלב: הוא אבא לשני ילדים נכים, שאחד נפטר ואחד הוא נכה ניידות קשה.

אורי מקלב: הוא גם עוזר לאנשים אחרים, שפונים אליו בנושאים של תקציבים ותגמולים לנכים.

אורי מקלב: הוא העלה את הנושא בפני הוועדה.

אורי מקלב: מגלגלים זכות על ידי זכאי בוועדה הזו, כך שסוף המלאכה נעשית על ידכם.

אורי מקלב: אין המלאכה נקראת אלא על שם גומרה.

אמנון כהן: מה היה בדיוק?

אורי מקלב: כיום הנושא של הליסינג התפתח מאוד בציבור הרחב.

אורי מקלב: גם הנכים רצו במקום לרכוש לשכור רכב בליסינג, אבל הם נתקלו בשתי בעיות.

אורי מקלב: הבעיה הקטנה יותר היתה מול משרד התחבורה.

אורי מקלב: לנכה מגיע כמעט פטור מלא מאגרת רישוי – משלמים 21 שקלים במקום 1,500-2,000 שקלים.

אורי מקלב: אבל מי שקנה רכב בליסינג מימוני לא יכול היה לזכות בפטור הזה.

אורי מקלב: מדוע?

אורי מקלב: הטענה היא שהרכב לא רשום על שמו אלא על שמה של חברת הליסינג.

אורי מקלב: ברגע שהרכב הוא לא על שמו של הנכה, הנכה לא יכול ליהנות מהפטור הזה.

אורי מקלב: משרד התחבורה באופן מהיר נענה לקריאה הזו של הוועדה, הבין והזדהה.

אורי מקלב: הגיע אלינו גם חנן אהרון.

אורי מקלב: תוך תקופה קצרה יחסית הביאו לכאן לוועדה פטור לנכה, גם אם הרכב הוא רכב ליסינג ולא של הנכה עצמו.

אורי מקלב: עדיין שלושת רבעי תאוותינו בידנו.

אורי מקלב: מדובר כאן בליסינג מימוני.

אורי מקלב: כפי שידוע, ישנם שני מסלולים בליסינג: רכב מימוני ורכב תפעולי, כמו שנמצא בכנסת וביתר הפקידות הממשלתית.

אורי מקלב: במקרה הזה אין פטור.

אורי מקלב: אנחנו צריכים לדעת, שנכי ניידות שהם בעלי נכות שהיא פחותה מ-80% אינם מקבלים פטור מלא.

אורי מקלב: הם מקבלים הלוואה מסוימת על המסים, ואת הרכב עצמו הם צריכים לקנות מכספם, או שיש להם השתתפות חלקית.

אורי מקלב: במקרה של ליסינג תפעולי לא מצאנו פתרון.

אורי מקלב: הטענה היא שאם זה רכב תפעולי, מי שייהנה מההנחה הזו היא חברת הליסינג ולא הנכה.

אורי מקלב: מה זה ליסינג תפעולי?

אורי מקלב: זה כאשר אתה משלם לחודש סכום מסוים הכולל הכל: כולל הטסט, התיקונים, אגרות וכל מה שמסביב.

אורי מקלב: אם אנחנו ניתן הנחה לרכב שנכה קנה אותו, מי שיזכה בזה יהיה המפעיל – בעל החברה.

אורי מקלב: אנחנו חשבנו שגם לכך אפשר למצוא פתרון, אם אנחנו רוצים להשתחרר מהקיבעון ולהיות קצת יותר פתוחים וגמישים.

אורי מקלב: אפשר להתגבר גם על זה על ידי כך שאנחנו אומרים שבעל חברת ליסינג ייתן שני מסלולים: מסלול לאדם רגיל שישלם 1,500 שקלים לחודש, ומסלול לנכה שישלם 1,400 שקלים.

אורי מקלב: הוא לא צריך לשלם על הנכה, והנכה יכול להרוויח.

אורי מקלב: יש נכים רבים שלא יכולים להגיע לרכב, כיוון שאין להם את הכסף הראשוני לרכוש רכב.

אורי מקלב: הבעיה השנייה היותר גרועה, היא מול המוסד לביטוח הלאומי.

אורי מקלב: מי שלא נענה בכלל לפנייה הזו, אלה הם אנשי הביטוח הלאומי.

אורי מקלב: מהביטוח הלאומי ניתן לקבל הלוואות לשם רכישת הרכב.

ציון פיניאן: לרכב הראשון.

אורי מקלב: הופיעו בפני הוועדה נכים בעלי 70% נכות, אנשים המוגבלים בניידות שלהם והם אינם יכולים לקנות רכב ראשון.

אורי מקלב: השוק התפתח.

אורי מקלב: אנחנו היום בשנת 2011.

אורי מקלב: הליסינג היום הוא דרך שדרכה אנשים יכולים לרכוש רכבים.

אורי מקלב: ברגע שנכה רוכש רכב על ידי הליסינג הוא מפסיד שני דברים: קודם כל הוא לא מקבל הלוואה, וגם את הניידות מבטלים לו כי אין על שמו רכב.

אורי מקלב: אדם מקבל גמלת ניידות לחודש.

משה גפני: מה ענו בביטוח הלאומי?

ציון פיניאן: הם לא הסכימו.

ציון פיניאן: יש ישראל, ויש ביטוח לאומי.

אורי מקלב: הרי המטרה היא לעזור לנכים.

אורי מקלב: למה שנכה שאין לו לא יוכל להגיע לרכב?

אורי מקלב: אם אנחנו מוודאים על ידי חוזה שהרכב הוא שלו, אפילו בדרך של ליסינג מימוני.

אורי מקלב: אנחנו יכולים לעשות חוזה מסוים, שאף אחד לא יחשוש שמישהו בורח.

אורי מקלב: חברת הליסינג תהיה מחויבת לאותו נכה.

אורי מקלב: התגברנו על דברים יותר מסובכים.

אורי מקלב: מי שמכיר את חוק שישינסקי, יכול גם להתגבר על חוק ביטוח לאומי.

משה גפני: מה היה עם שישינסקי?

משה גפני: לא הבנתי.

אורי מקלב: אני גם לא הבנתי.

אורי מקלב: אף אחד לא הבין, אבל בסוף יצא חוק והצליחו להתגבר על כל מיני הסכמים שהיו בעבר.

אורי מקלב: האם אי אפשר היום לבוא לקראת הנכים האלה?

אורי מקלב: לבסוף, הנכים לא קונים רכב כי אין להם כסף לקנות רכב.

אורי מקלב: אם הם יקנו רכב דרך הליסינג, אפילו בלי הלוואה, יפסיקו להם את גמלת הניידות.

אורי מקלב: זה לא קשור למשרד התחבורה, שעשה מעשה טוב ואנחנו מברכים אותו על כך.

משה גפני: הכל קשור להכל.

משה גפני: אנחנו מברכים אותך יו"ר הוועדה לפניות הציבור, חה"כ מקבל.

משה גפני: נציגת משרד התחבורה, בבקשה.

דפנה עין דור: בעקבות הדיון בוועדה לפניות הציבור פעלנו אצלנו במשרד גם באישור ועדות האגרות ברשות מינהל הכנסות המדינה במשרד האוצר, כדי למצוא את הפתרון להענקת הפטור גם לנכה שרוכש רכב באמצעות ליסינג מימוני.

דפנה עין דור: הרכב יהיה בבעלותו, כאשר בשלב הביניים הוא בבעלות חברת הליסינג כערובה להחזר ההלוואה.

דפנה עין דור: ברגע שזה יהיה רשום בעתיד על שמו תוענק לו הנחה.

משה גפני: כל הכבוד למשרד התחבורה.

משה גפני: האם זה יתחיל מלפני שנה?

דפנה עין דור: כאן יש לנו בעיה.

דפנה מהלל: מאחר ואני מנהלת גם את מחלקת הניידות, אני יכולה לומר שיש לנו בעיה ללכת שנה אחורה.

דפנה מהלל: זה גם מתוך ניסיון שהיה לנו בעבר, כאשר נכים היו זכאים ל-7 שנים אחורה.

דפנה מהלל: כל נכה נבדק על ידנו באופן אישי פרטני.

דפנה מהלל: מדובר בבדיקה של מסמכים רפואיים.

דפנה מהלל: אנחנו לא רואים את הנכים.

דפנה מהלל: צריך ללכת לכל רכב עם תאריך החידוש שלו אחורה.

דפנה מהלל: על מנת שלא יהיו לנו פניות של נכים שיאמרו: "קניתי בתאריך כזה, והחידוש הוא בתאריך כזה, כן יכולתי לקנות דרך ליסינג מימוני או לא יכולתי", אני מציעה שנחיל את זה מיום הפרסום.

דפנה מהלל: זה יקל עלינו מאוד.

משה גפני: אז לא שנה, אלא חצי שנה.

דפנה מהלל: אבל זה מכניס אותנו ללופ כזה, שנצטרך לעשות בדיקות אחורה.

שגית אפיק: מי שיפנה יביא את המסמכים, ותבדקו.

דפנה מהלל: אני לא יכולה ליצור מצב של מי שיפנה.

דפנה מהלל: ברגע שיש חוק, אני חייבת ליידע את כל הנכים.

משה גפני: אבל הדיון התחיל כבר לפני חודשים אחדים.

דפנה מהלל: אני מציעה שנלך קדימה, ונקבע תאריך.

אמנון כהן: כאשר הרכב רשום על בעלות החברה, הנכה עדיין לא מקבל את ההנחה.

דפנה עין דור: כאשר הוא משלם את האגרה המלאה, הוא מעביר אלינו את המסמכים ומראה הסכם חכירה.

דפנה עין דור: הבעלות תועבר על שמו ברגע שהוא יסיים לשלם את התשלומים, ואז הוא יקבל החזר בגין האגרה השנתית.

ציון פיניאן: למה שהוא לא ישלם לחברה, ואתם תעשו את זה מול החברה?

אמנון כהן: אחרי שלוש שנים הוא יקבל?

אמנון כהן: לא הבנתי.

אמנון כהן: נניח שעכשיו הוא התקשר לחברת ליסינג ועשה איתה עסקה.

דפנה עין דור: יומיים אחרי הוא מגיע לאגף הרישוי במשרד התחבורה, מביא את הסכם המימון ומקבל החזר על האגרה.

שגית אפיק: איפה את רואה שזה כתוב?

שגית אפיק: אני רואה שכתוב: "נכה ישלם אגרת רישיון רכב כמפורט בתוספת הראשונה בעבור רכב אחד שנתקיימו בו כל אלה: 1.

שגית אפיק: הרכב הוא רכב נוסעים פרטי, 2.

שגית אפיק: הוא רשום על שמו או על שם חברת החכר, ובלבד שהציג הסכם חכירה שהוא חוכר הרכב והסכם ההחכר הוא החכר מימון".

שגית אפיק: איפה את רואה שכתוב שהוא ישלם יותר ויהיה לו החזר?

שגית אפיק: איך זה עובד?

דפנה עין דור: היום ככה זה.

שגית אפיק: לגבי כל הנכים ככה אתם עושים?

דפנה עין דור: לגבי כולם.

דפנה עין דור: השיטה בודקת אחד-אחד.

שגית אפיק: כלומר, שגם בעתיד כאשר יבוא נכה זה ייעשה בדרך של החזר.

שגית אפיק: אם כך, אין הבדל אם זה יוחזר רטרו-אקטיבית או שזה יהיה בתחולה עתידית, וזה לפי ההתנהגות שלכם בשטח, שהיא לא מאוד תואמת את התקנות.

שגית אפיק: זה לא בדיוק מה שכתוב בתקנות.

דפנה מהלל: היום ברגע שנכה רוכש רכב, מגיע לו פטור מיום הרכישה.

אמנון כהן: אבל הרכב לא על שמו עדיין.

שגית אפיק: היא מדברת על נכה שרכש רכב.

דפנה מהלל: מי שמקבל היום פטור מאגרה הוא רק נכה שרשום על שמו רכב.

דפנה מהלל: כאשר הרכב רשום על שם חברת הליסינג, הנכה יציג בפנינו שהוא רכש את הרכב בחברת ליסינג מימוני מיום ההלוואה.

אמנון כהן: אבל הרכב עדיין לא על שמו.

אמנון כהן: איך הוא יקבל את ההחזר?

דפנה מהלל: אני אצטרך לראות את המסמכים.

אמנון כהן: את ההסכם.

שגית אפיק: היא תצטרך לראות את הסכם ההחכר.

אורי מקלב: אבל כתוב: בלבד שהרכב יהיה רשום על שמו.

אורי מקלב: זה לא נכון.

דפנה עין דור: זה התיקון.

שגית אפיק: אני מקריאה את מה שכתוב בתקנות הקיימות משנת 1961 בשילוב התקנות האלה:".

שגית אפיק: .

שגית אפיק: הוא רשום על שמו, על שם בן זוגו, על שם האפוטרופוס שלו, או על שם חברת החכר, ובלבד שהציג הסכם חכירה שהוא חוכר הרכב, והסכם ההחכר הוא החכר מימון".

שגית אפיק: כלומר, זה יחול רק על ליסינג מימוני ולא יחול על ליסינג תפעולי.

שגית אפיק: זה לא צריך להירשם על שמו לפי התקנות האלה.

שגית אפיק: מספיק שהוא מציג בפנייך הסכם.

דפנה עין דור: נכון.

דפנה עין דור: שזה מימוני.

דפנה עין דור: זה משמש אותו במסגרת ההסכם.

משה גפני: נציג חברת הליסינג, בבקשה.

נמרוד הגלילי: אני מייצג את חברות הליסינג וחברות הרכב שבאיגוד לשכות המסחר.

נמרוד הגלילי: אני חושב, שעושים פה רק חצי דרך.

ציון פיניאן: זה טוב או לא טוב?

נמרוד הגלילי: זה מצוין.

ציון פיניאן: אז תגיד שזה מצוין, ושאתה רוצה להוסיף.

נמרוד הגלילי: אני חושב שאפשר לעשות יותר טוב, ואני אסביר למה.

נמרוד הגלילי: אנחנו הולכים למען שוויון זכויות למען אותם אנשים עם מוגבלויות, על מנת לפתוח להם את הערוץ של הליסינג המימוני, אבל אנחנו עדיין חוסמים בפניהם את הערוץ של הליסינג הפרטי.

נמרוד הגלילי: היום אדם יכול לבצע הסכם להתקשרות עם חברת ליסינג פרטי.

נמרוד הגלילי: הליסינג הפרטי הוא לא מוצר ברור, והוא שונה מחברה לחברה.

נמרוד הגלילי: בליסינג הפרטי האדם יכול לקבל גם כל מיני שירותים נוספים של תיקונים.

נמרוד הגלילי: אותו מוצר ייחסם בפני אותן אוכלוסיות, כי התקנות לא מאפשרות את זה.

משה גפני: מה זה ליסינג פרטי.

משה גפני: מדובר בנכה.

נמרוד הגלילי: ליסינג פרטי זה הסכם עם אדם ולא עם חברה, כאשר הרכב נשאר על שם החברה עם זכות לרכישת הרכב בסוף.

משה גפני: אז שילך במסלול של הליסינג הרגיל, שאנחנו מאשרים עכשיו.

נמרוד הגלילי: אבל אז הוא לא יוכל לקבל את אותם שירותים, שאתה תוכל לקבל בליסינג פרטי.

משה גפני: מה למשל?

נמרוד הגלילי: למשל, שאתה לא צריך להתקשר עם חברת ביטוח.

נמרוד הגלילי: למשל, תיקונים.

דפנה עין דור: למשל, לא לשלם את אגרת הרישוי.

דפנה עין דור: זה כלול במחיר.

דפנה עין דור: זה אותו דבר כמו ליסינג תפעולי.

משה גפני: אנחנו הולכים על מה שמשרד התחבורה הציע.

משה גפני: כאשר יהיה יו"ר ועדה שיחליף אותי, אז הוא גם ילך לחצי השני.

משה גפני: אני מבקש ללכת חצי שנה אחורנית.

משה גפני: אני מבקש את ההסכמה שלכם.

נמרוד הגלילי: אני חושב, שעדיין אין שוויון מלא.

משה גפני: אני יודע מה כוחי, ואני יודע למה אין לי כוח.

משה גפני: אנחנו מדברים על המקרה שמשרד התחבורה הציג.

משה גפני: אני מציין לשבח את משרד התחבורה ואת הוועדה לפניות הציבור שהעלתה את העניין.

משה גפני: נציגות משרד התחבורה, היות וגם היום אתם לוקחים במשרד את הפרטים ודנים באופן פרטני בכל נכה, אני מבקש שזה יחול גם על החצי שנה האחרונה שבה התחלתם את הדיונים האלה.

משה גפני: מדובר בנכים.

משה גפני: לא מדובר בהטבה שהיא הטבה שאיננה צודקת.

משה גפני: להפך.

משה גפני: מדובר בהטבה מאוד צודקת.

משה גפני: כאשר אדם רוכש את הרכב הוא זכאי לקבל את הפטור או את ההנחה הזו שאתם נותנים לו.

משה גפני: במהלך החודשים האחרונים הוא גם היה נכה, והוא גם היה צריך את הפטור הזה.

משה גפני: אני מבקש שזה יחול חצי שנה אחורנית.

דפנה עין דור: האם אפשר לפחות שזה יהיה מהראשון בינואר, כדי שיהיה תאריך קבוע ולא נצטרך להתחיל לספור ימים אחורה?

משה גפני: למה הראשון בינואר?

דפנה עין דור: תאריך עגול של תחילת שנה, כדי שלא נצטרך לספור ימים לצורך ההתחשבנות.

שגית אפיק: אפשר גם ראשון בנובמבר.

שגית אפיק: זה גם תאריך עגול.

אמנון כהן: בראשון בספטמבר מתחילים לקנות רכבים חדשים.

ציון פיניאן: מתי שנת הייצור מתחלפת?

דפנה עין דור: אין כבר.

דפנה עין דור: זה מתחיל מינואר.

שגית אפיק: אבל זה לא רלוונטי לצורך תשלום האגרה.

שגית אפיק: אין לזה משמעות.

משה גפני: אני הרי הולך אתכם.

משה גפני: לא נעניתי לבקשה כמעט צודקת של חברות הליסינג.

משה גפני: אני משבח אתכם ואני הולך על העניין הזה.

משה גפני: רציתי שזה יהיה שנה אחורה.

משה גפני: אם אתם אומרים ששנה זה הרבה זמן, אז חצי שנה.

משה גפני: חצי שנה אחורה זה הראשון בנובמבר.

משה גפני: אני מסתכל על הנכה הזה שבא לחברת הליסינג בדצמבר או באמצע נובמבר.

משה גפני: למה לקפח אותו?

משה גפני: בגלל שאני הסכמתי לפשרה?

משה גפני: אני מציע את הראשון בנובמבר.

משה גפני: בלי הסכמה שלכם, אני לא הולך על זה.

דפנה עין דור: בסדר.

משה גפני: אנחנו נאשר את התקנות מהראשון בנובמבר.

משה גפני: אני מבקש שייצא מכתב בחתימתי למנכ"לית המוסד לביטוח הלאומי בנושא של הליסינג.

משה גפני: אני מבקש שייצא מכתב כמה שיותר מהר.

משה גפני: אני חושב שזה דבר חמור.

משה גפני: אם נכה שאין ביכולתו לרכוש רכב הולך לחברת הליסינג ולוקח רכב בהחכר כזה, אין שום סיבה שהמוסד לביטוח הלאומי לא יכיר בזה.

משה גפני: אתם תכינו את המכתב, ואני אחתום עליו.

משה גפני: אם התשובה תהיה חיובית, טוב.

משה גפני: אם התשובה לא תהיה חיובית, אנחנו נקיים דיון על הדבר הזה.

משה גפני: זה דבר חמור, במיוחד אחרי התקדים המבורך שיצר משרד התחבורה, שהוא המשרד המקצועי הראשון במעלה מבחינת העניין הזה של הרכבים.

משה גפני: הוא מכיר בעניין של הליסינג, ואין שום סיבה שהמוסד לביטוח הלאומי לא יכיר בכך.

משה גפני: אנחנו נצטרך לפרוק את הטענה שלך, חה"כ פיניאן, שיש מדינת ישראל ויש את המוסד לביטוח הלאומי.

משה גפני: אם זה יגיע לזה, אנחנו נקיים על כך דיון פה.

משה גפני: מי בעד התקנות?

משה גפני: ה צ ב ע ה בעד – 4 נגד – אין נמנעים - אין התקנות התקבלו תודה רבה.

משה גפני: אני מודה למשרד התחבורה.

משה גפני: הישיבה נעולה.